സാംസങ് വൈസ് ചെയര്മാന് ലീ ജേ യോങിന് പരോള് സോള്: അഴിമതിക്കേസില് അറസ്റ്റിലായ സാംസങ് വൈസ് ചെയര്മാനും ഗ്രൂപ്പ് ചെയര്മാന് ലീ കുന് ഹീയുടെ മകനുമായ ലീ ജേ യോങ് പരോള് ലഭിച്ചതിനെ തുടര്ന്ന് ജയില് മോചിതനായി. ദക്ഷിണ കൊറിയയില് സാംസങ് കമ്ബനിയ്ക്ക് അനുകൂലമായ നയങ്ങളെടുക്കാന് മുന് പ്രസിഡന്റ് പാര്ക്ക് ഗ്യുന് ഹേയുടെ അനുയായികള്ക്ക് നാലുകോടി ഡോളര് കൈക്കൂലി നല്കിയെന്ന കേസില് 2017 ഫെബ്രുവരിയില് അറസ്റ്റ് ചെയ്ത ലീയെ 2017 ആഗസ്റ്റില് കോടതി അഞ്ചുവര്ഷത്തെ തടവിന് ശിക്ഷിച്ചു. 2018ല് കോടതി ഈ ശിക്ഷ 2.5 വര്ഷമാക്കി വെട്ടിച്ചുരുക്കിയിരുന്നു. ഇതില് 18 മാസത്തെ തടവ് ഇതിനകം ലീ പൂര്ത്തിയാക്കി. ശിക്ഷാ കാലയളവിലെ നല്ലനടപ്പ് കണക്കിലെടുത്താണ് ലീയ്ക്ക് പരോള് നല്കാന് തീരുമാനിച്ചത്. എന്നെക്കുറിച്ച് ജനങ്ങള്ക്ക് വലിയ ആശങ്കകളുണ്ടാകാന് എന്റെ പ്രവര്ത്തികള് കാരണമായി. അതില് ഞാന് ക്ഷമ ചോദിക്കുന്നു., ജയിലില് നിന്ന് പുറത്തിറങ്ങിയ ശേഷം ലീ ജേ യോങ് പറഞ്ഞു. അതേ സമയം അഴിമതി കേസില് ശിക്ഷിക്കപ്പെട്ടതിനാല് ലീയ്ക്ക് ജോലിയില് തിരികെ പ്രവേശിക്കണമെങ്കില് ദക്ഷിണ കൊറിയന് നീതിന്യായ മന്ത്രാലയത്തിന്റെ അനുമതി ആവശ്യമാണ്.